Investičná zmluva	
zo dňa 2006	

Unomedical a/s, Dánsko  
 
a

Slovenská republika
zastúpená Ministerstvom hospodárstva Slovenskej republiky

OBSAH
Článok	Strana
1.	Výklad
2.	Projekt
3.	Štátna pomoc
4.	Lokalita 5.	Procedurálne záležitosti
6.	Záväzky
7.	Vyhlásenia a záruky
8.	Náhrada škody
9.	Vyššia moc
10.	Mlčanlivosť
11.	Oznámenia
12.	Ukončenie Zmluvy
13.	Rôzne
14.	Rozhodné právo a jurisdikcia
15.	Jazyk
Prílohy
1.	Výklad
2.	Popis Projektu
3.	Štátna pomoc
4.	Grant na investičné náklady
5.	Grant na vzdelávanie
6.	Daňová úľava
7.	Záruky
8.	Koordinátori
9.	Lokalita

Podpisy

TÁTO ZMLUVA bola  uzatvorená dňa [          ] MEDZI:
(1)	Unomedical a/s, spoločnosťou založenou a existujúcou podľa práva Dánska, so sídlom na Engmosen 1, 3540 Lynge, Dánsko, zapísanou v Obchodnom registri Dánskeho kráľovstva, pod číslom  64153315  (ďalej ako Investor); a 
(2)	Slovenskou republikou, konajúcou a zastúpenou Ministerstvom hospodárstva Slovenskej republiky (ďalej ako Slovensko); 
ÚVOD:
(A)	Spoliehajúc sa na záväzky, ktoré Slovensko poskytlo v tejto Zmluve, a na dohodnutú podporu, ktorú sa v nej zaviazalo poskytnúť, a v súlade s jej podmienkami, Investor zrealizuje v Lokalite (tak, ako je definovaná nižšie) Projekt (tak, ako je definovaný nižšie).
(B)	Investor si uvedomuje možný prospech vyplývajúci z lokality, vedomostnej základne a podnikateľského prostredia existujúceho na Slovensku.
(C)	Slovensko si uvedomuje významný kladný príspevok, ktorý by realizácia Projektu v Lokalite mala pre hospodárstvo Slovenska, pre región Michalovce . 
(D)	Slovensko si želá podporiť úspešnú a včasnú realizáciu Projektu v Lokalite, medzi iným poskytnutím investičných stimulov a iných foriem štátnej pomoci zodpovedajúcich veľkosti a významu Projektu pre slovenskú ekonomiku v súlade so slovenským právom a právom EÚ.
(E)	Investor a Slovensko podpísali dňa 20. júna 2005 Memorandum o porozumení (ďalej ako Memorandum), ktoré obsahuje náčrt formy a súm štátnej pomoci, ktorú poskytne Slovensko Investorovi v súvislosti s Projektom.
(F)	Strany si želajú jasne určiť v tejto Zmluve svoje záväzky týkajúce sa implementácie Projektu a jeho podpory. 
(G)	Strany zamýšľajú, ak to bude potrebné, uzatvoriť nevyhnutné zmluvy, ktoré budú podrobnejšie implementovať túto Zmluvu. 
(H)	Vláda Slovenska na svojom zasadaní dňa  2006 schválila uzatvorenie tejto Zmluvy zo strany Slovenska a splnomocnila podpredsedu vlády a ministra hospodárstva na podpis tejto Zmluvy v mene Slovenska.
STRANY SA DOHODLI nasledovne:
1.	Výklad
1.1	Okrem pojmov, ktoré sú definované v iných ustanoveniach tejto Zmluvy, platia v celej tejto Zmluve definície a ostatné ustanovenia uvedené v prílohe s názvom „Výklad“ a táto Zmluva sa vykladá v súlade s ustanoveniami upravujúcimi výklad, ktoré sú uvedené v tejto prílohe. 
2.	Projekt
2.1	Za podmienok tejto Zmluvy, najmä za podmienky získania Štátnej pomoci, sa Investor zaväzuje realizovať Projekt v Lokalite, v súlade s parametrami, ktoré sú uvedené v prílohe s názvom „Popis Projektu“.
2.2	Investor nebude povinný realizovať Projekt alebo akúkoľvek jeho zostávajúcu časť, ak sa rozhodne túto Zmluvu vypovedať podľa článku 12.2.
3.	Štátna pomoc
3.1	Poskytnutie Štátnej pomoci
(a)	V súlade s podmienkami tejto Zmluvy sa Slovensko dohodlo s Investorom, že udelí a poskytne Spoločnosti Štátnu pomoc pozostávajúcu z (i) Regionálnej pomoci vo vzťahu k Projektu, ktorá nepresiahne celkovú čiastku 106.500.000,- SKK spôsobom, vo výške, štruktúre a v súlade s časovým harmonogramom, ktoré sú uvedené v tomto článku 3, čo zodpovedá 30,4 % Plánovaných investičných nákladov vo výške 350.000.000,- SKK (ďalej ako Regionálna pomoc) a (ii) Príspevok na vzdelávanie vo vzťahu k Projektu, ktorý nepresiahne celkovú výšku 29.500.000, - SKK, spôsobom, vo výške, štruktúre a v súlade s časovým harmonogramom, ktoré sú uvedené v tomto článku 3, čo zodpovedá 35 % nákladov na vzdelávanie v prípade špecifického vzdelávania a 60 %  nákladov  v prípade všeobecného vzdelávania, pričom však celková čiastka na každého nového zamestnanca neprekročí sumu 100.000,- SKK (ďalej ako Príspevok na vzdelávanie). Štátna pomoc bude poskytnutá ako Regionálna pomoc tak, ako to je popísané v odseku 3.2 a ako Príspevok na vzdelávanie, ako je popísaný v odseku 3.3.  
(b)	Investor súhlasí a akceptuje, že suma Štátnej pomoci uvedená vyššie v odseku (a) bola vypočítaná výlučne na základe parametrov Projektu uvedených v prílohe s názvom „Popis Projektu“, vrátane sumy Plánovaných investičných nákladov, Plánovaných nákladov na vzdelávanie a počtu Miestnych pracovných miest a to v štruktúre a v súlade s časovým harmonogramom pre implementáciu uvedenými v tejto prílohe. 
(c)	Investor súhlasí a akceptuje, že ak Percento investícií vypočítané za obdobie troch rokov začínajúce sa dňom podania Žiadosti o štátnu pomoc podľa odseku 3.1 Časti 1 prílohy s názvom „Štátna pomoc“ bude nižšie ako 80 %, (280.000.000,- SKK) alebo Percento zamestnanosti vypočítané za obdobie troch rokov začínajúce sa dňom podania Žiadosti o štátnu pomoc podľa odseku 2.1 Časti 4 prílohy s názvom „Štátna pomoc“ bude nižšie ako 80 %, (t.j. menej než 440), Slovensko bude mať právo vypovedať túto Zmluvu v súlade s článkom 12.1 a Investor bude povinný vrátiť celú sumu Štátnej pomoci, ktorú obdržal on alebo Spoločnosť podľa tejto Zmluvy, vrátane úrokov podľa oznámenia EÚ o úrokoch. 
(d)	Investor súhlasí a akceptuje, že ak Percento investícií vypočítané za obdobie troch rokov začínajúce sa dňom podania Žiadosti o štátnu pomoc podľa odseku 3.1 Časti 1 prílohy s názvom „Štátna pomoc“ alebo Percento zamestnanosti vypočítané za obdobie troch rokov začínajúce sa dňom podania Žiadosti o štátnu pomoc podľa odseku 2.1 Časti 4 prílohy s názvom „Štátna pomoc“ bude nižšie ako 100%, ale bude aspoň 80%, upraví sa Štátna pomoc smerom nadol tak, ako sa uvádza v Prílohe 3.
(e)	Investor súhlasí a akceptuje, že poskytnutie Štátnej pomoci je podmienené získaním Súhlasu EÚ. V prípade, ak Komisia EÚ v prvom stupni rozhodne buď o celkovom neschválení poskytnutia Štátnej pomoci alebo o jeho schválení v sume nižšej než je suma uvedená v odseku (a), prípadne spôsobom, ktorý sa líši od spôsobu uvedeného v tomto článku, Investor bude mať možnosť postupovať ktorýmkoľvek z nasledovných spôsobov:
(i)	vo vlastnom mene podať opravný prostriedok voči rozhodnutiu Komisie EÚ na príslušných súdnych orgánoch EÚ. 
(ii)	pred, počas, po (alebo namiesto) postupu uvedeného v odseku (i) písomne prijať takúto inú formu alebo nižšiu sumu schválenej Štátnej pomoci. V takomto prípade budú naďalej primerane platiť ostatné ustanovenia tejto Zmluvy; a  pokiaľ to bude možné podľa rozhodnutia Komisie EÚ, akékoľvek zníženie celkovej sumy Štátnej pomoci sa uplatní proporcionálne voči Daňovej úľave a Grantom; 
(iii)	v prípade, ak Štátna pomoc schválená Komisiou EÚ bude nižšia ako 90% sumy uvedenej v odseku (a), pred, počas, po (alebo namiesto) postupu uvedeného v odseku (i) vypovedať túto Zmluvu v súlade s článkom 12 s výnimkou okolností, keď Komisia EÚ v prvom stupni rozhodne o schválení Štátnej pomoci v sume nižšej než sa uvádza v odseku (a):  
(A)	z dôvodu, že k zníženiu sumy Štátnej pomoci schválenej Komisiou EÚ došlo výlučne kvôli nesprávnym alebo nepresným informáciám, ktoré Investor uviedol v Žiadosti o štátnu pomoc;
v takom prípade Investor nie je oprávnený vypovedať túto Zmluvu a bude oprávnený využiť len možnosti uvedené vyššie v odsekoch (i) alebo (ii).
(f)	Slovensko a Investor si uvedomujú, že podľa slovenského práva je nutné uskutočniť isté administratívne postupy, podania a rozhodnutia, aby sa Štátna pomoc považovala za právoplatne poskytnutú a aby mohla byť vyplatená Spoločnosti (ďalej ako Miestne povolenia). Investor sa zaväzuje a zaručuje, že Spoločnosť bude konať v súlade so všetkými požiadavkami týkajúcimi sa podávania podaní a žiadostí, ktoré je potrebné splniť na získanie Miestnych povolení. Za podmienky dodržania ustanovení o Požadovanej spolupráci, Slovensko sa zaväzuje a zaručuje, že v súlade s rozsahom pôsobnosti svojich Štátnych subjektov budú Miestne povolenia vydané v prospech Investora alebo tam, kde to bude potrebné, v prospech Spoločnosti bez zbytočného zdržania po tom, ako Investor alebo Spoločnosť podá potrebné podania a žiadosti na príslušné Štátne subjekty.  
3.2	Regionálna pomoc
(a)	Slovensko sa dohodlo s Investorom, že Spoločnosti udelí a poskytne prostredníctvom Ministerstva štátnu pomoc na regionálny rozvoj (ďalej ako Regionálna pomoc) v nasledovnom rozsahu:
(i)	grant na Investičné náklady splatný Spoločnosti v SKK bez akýchkoľvek odpočtov a/alebo zrážok akejkoľvek Dane (okrem dane z príjmov právnických osôb) alebo z akéhokoľvek dôvodu v celkovej sume 80.500.000,- SKK (ďalej ako Grant na investičné náklady) podľa zákona o štátnej pomoci a výnosu Ministerstva č. 1/2005, v platnom znení;
(ii)	daňovú úľavu na dani z príjmov právnických osôb, ktorú by inak Spoločnosť bola povinná zaplatiť, v celkovej sume 26.000.000,- SKK (ďalej ako Daňová úľava).
3.3	Príspevok na vzdelávanie
(a)	V súlade s ustanoveniami nasledujúcich odsekov tohto odseku 3.3 Slovensko prostredníctvom svojho príslušného Štátneho subjektu (Ústredie práce, sociálnych vecí a rodiny) poskytne Spoločnosti príspevok splatný Spoločnosti bez akýchkoľvek odpočtov a/alebo zrážok akejkoľvek Dane (okrem dane z príjmov právnických osôb) alebo z akéhokoľvek dôvodu na vzdelávanie pracovníkov Spoločnosti v súvislosti s Projektom v celkovej sume 29.500.000,- SKK, ktorý však zároveň neprekročí sumu 100.000,- SKK na každé Nové pracovné miesto (ďalej ako Príspevok na vzdelávanie) podľa zákona o službách zamestnanosti.
(b)	Strany si uvedomujú, že podľa nariadenia EÚ o štátnej pomoci na vzdelávanie, nemožno poskytnúť Príspevok na vzdelávanie v sume vyššej než 35 % z Nákladov na vzdelávanie pri špecifickom vzdelávaní, a 60 % z Nákladov na vzdelávanie pri všeobecnom vzdelávaní. 
(c)	Príspevok na vzdelávanie bude vyplatený podľa príslušnej Implementačnej zmluvy, ktorú uzatvoria Spoločnosť a príslušný Štátny subjekt (Ústredie práce, sociálnych vecí a rodiny) podľa zákona o službách zamestnanosti, v súlade s prílohou pod názvom „Štátna pomoc“ za podmienok, že:
(i)	Plánované Náklady na vzdelávanie budú najmenej vo výške 65.000.000,- SKK;
(ii)	Náklady na vzdelávanie vznikli na vzdelávanie osôb, ktoré v čase predloženia Správy o nákladoch na vzdelávanie: (A) budú mať so Spoločnosťou uzatvorené pracovné zmluvy na plný pracovný úväzok na dobu neurčitú a (B) budú zamestnané výlučne v súvislosti s Projektom, pričom miestom výkonu práce budú Michalovce alebo miesto v okruhu 25 km od Michaloviec, a (C) budú štátnymi príslušníkmi členského štátu EÚ.
(d)	Náklady na vzdelávanie, na ktoré bude poskytnutý Príspevok na vzdelávanie  zahŕňajú aj náklady vynaložené na vzdelávanie zamestnancov Spoločnosti ako je uvedené vyššie v odseku (c)(ii), s ktorými boli pracovné zmluvy ukončené. 
(e)	Strany si navzájom potvrdzujú a vyhlasujú, že podľa ich najlepšieho vedomia a presvedčenia, Príspevok na vzdelávanie:
(i)	spĺňa podmienky výnimky podľa Nariadenia EÚ o príspevku na vzdelávanie;
(ii)	že podľa podmienok Nariadenia EÚ o príspevku na vzdelávanie nepodlieha oznamovacej povinnosti podľa Článku 88(3) Zmluvy o Európskom spoločenstve;
(f)	Slovensko zabezpečí, aby ono, alebo jeho príslušný štátny subjekt dodržal požiadavky na informovanosť podľa Článku 7 Nariadenia EÚ o príspevku na vzdelávanie v rámci tam stanovených lehôt. 
3.4	Pravidlá pre Granty 
(a)	Za podmienok tejto Zmluvy bude ročný časový  harmonogram pre vyplácanie Grantov nasledovný:
(aa)	Grant na investičné náklady:

Rok	2005	2006	2007	2008	Celkom	
Suma (v mil. SKK)	0	0	69,0	11,5	80,5	

(ab)	Príspevok na vzdelávanie:

Rok	2005	2006	2007	Celkom	
Suma (v mil. SKK)	0	0	29,5	29,5	
(b)	Grant bude vyplácaný podľa ustanovení prílohy s názvom „Štátna pomoc“.
3.5	Pravidlá pre využívanie Daňovej úľavy
(a)	Daňová úľava bude poskytnutá podľa zákona o investičných stimuloch a podľa zákona č. 595/2003 Z.z. o dani z príjmov, v platnom znení (ďalej ako ZDP), za podmienok uvedených v §35b zákona č. 366/1999 Z.z. o dani z príjmov, v znení účinnom k 31. decembru 2003 (ďalej ako Starý ZDP). 
(b)	Daňová úľava bude využívaná podľa ustanovení prílohy s názvom „Štátna pomoc“ počas obdobia najviac 10 rokov, ako je stanovené v § 35b Starého ZDP.
 (c)	Strany si uvedomujú a súhlasia, že podmienka uvedená v § 2 ods. (2) b zákona o investičných stimuloch týkajúca sa pokrytia najmenej 100.000.000,- SKK investičných nákladov vlastným imaním bude splnená ak (i) vlastné imanie Spoločnosti bude najmenej 100.000.000,- SKK  kedykoľvek počas platnosti tejto Zmluvy. 
4.	Lokalita 
4.1	Vymedzenie Lokality
(a)	Lokalita pozostáva z parciel vyznačených červenou farbou v Časti 1 prílohy s názvom „Lokalita.“ 
(b)	Parcely tvoriace Lokalitu sú vymenované v Časti 2 prílohy s názvom „Lokalita“.
(c)	Zmluvné strany nebudú mať voči sebe navzájom žiadnu povinnosť v súvislosti s nadobudnutím Lokality 
5.	Procedurálne záležitosti
5.1	Vymenovanie koordinátorov
(a)	Investor a Slovensko sa dohodli na vymenovaní osôb uvedených v prílohe s názvom „Koordinátori“ ako svojich kľúčových koordinačných osôb v oblasti zahraničných investícií, štátnej pomoci, pracovných záležitostí a daňových záležitostí, cez ktorých pôjdu všetky kontakty, korešpondencia a komunikácia týkajúce sa Projektu. Koordinátori menovaní Investorom budú tiež oprávnení zastupovať Spoločnosť v oblastiach, v ktorých sa podľa tejto Zmluvy predpokladá zapojenie Spoločnosti alebo v ktorých sa na tom Strany dohodnú 
(b)	Každá strana môže, z času na čas, prostredníctvom kontaktných osôb určených v prílohe s názvom „Koordinátori“ určiť ďalšie kontaktné osoby, náhradné osoby alebo odborných poradcov, prostredníctvom ktorých môže druhá strana takisto komunikovať vo vzťahu k Projektu.
5.2	Konania týkajúce sa schválenia Štátnej pomoci
(a)	Bezodkladne po dátume uzatvorenia tejto Zmluvy Spoločnosť predloží Ministerstvu žiadosť o poskytnutie Regionálnej pomoci v súlade s §17 Zákona o štátnej pomoci, §3 Zákona o investičných stimuloch a s Vyhláškou o investičných stimuloch, pokiaľ takúto žiadosť Spoločnosť nepodala už pred podpísaním tejto Zmluvy (ďalej ako Žiadosť o štátnu pomoc). Formát Žiadosti o štátnu pomoc bude zodpovedať formuláru oznámenia, ktoré je Slovensko povinné predložiť Komisii EÚ podľa Notifikačného nariadenia EÚ na získanie Súhlasu EÚ, a okrem toho bude obsahovať všetky informácie vyžadované Vyhláškou o investičných stimuloch. Žiadosť o štátnu pomoc bude predložená súčasne v slovenskom a v anglickom jazyku.
(b)	Slovensko bude spolupracovať a  zabezpečí, aby aj Ministerstvo a SARIO spolupracovali a konzultovali s Investorom počas prípravy Žiadosti o štátnu pomoc, aby sa zabezpečilo, že táto žiadosť splní všetky požiadavky v zmysle Zákona o štátnej pomoci, Zákona o investičných stimuloch a legislatívy EÚ. Slovensko zabezpečí, aby Ministerstvo ihneď, ale najneskôr do 60 pracovných dní spracovalo Žiadosť o štátnu pomoc a vydalo, alebo zabezpečilo vydanie, všetkých Miestnych povolení, ktoré treba vydať alebo udeliť pred podaním žiadosti o súhlas EÚ.
(c)	Zmluvné strany budú spolupracovať a vynaložia maximálne úsilie na zabezpečenie vypracovania oznámenia na získanie súhlasu EÚ a jeho postúpenia na Ministerstvo financií do 60 pracovných dní od podania Žiadosti o štátnu pomoc. Ministerstvo financií podá Komisii EÚ žiadosť na získanie súhlasu EÚ  do 10 pracovných dní od obdržania úplnej žiadosti o súhlas EÚ od Ministerstva.
(d)		Slovensko bude okamžite primerane informovať Investora o akejkoľvek závažnej komunikácii s Komisiou EÚ týkajúcej sa udelenia Súhlasu EÚ. Obe strany sa zaväzujú vynakladať svoje maximálne úsilie, aby zabezpečili udelenie Súhlasu EÚ čo možno najskôr, avšak v každom prípade najneskôr k dátumu uvedenému v článku 12.2(a)(ii).
(f)	Do 30 Pracovných dní po vydaní Súhlasu EÚ Slovensko zabezpečí, aby Ministerstvo vydalo rozhodnutie o poskytnutí Daňovej úľavy vo forme investičných stimulov podľa Zákona o  investičných stimuloch. 
6.	Záväzky
6.1	Záväzky Investora
Za podmienok tejto Zmluvy sa Investor týmto zaväzuje v prospech Slovenska k nasledovnému:
(a)	realizovať Projekt v Lokalite v súlade s časovým rámcom a parametrami uvedenými v prílohe s názvom „Popis Projektu“;
(b)	príspevok Spoločnosti na financovanie Projektu z vlastného imania bude najmenej vo výške 25% Investičných nákladov a zároveň najmenej vo výške uvedenej v §2 ods. 2(b) a 2(4) Zákona o investičných stimuloch.
(c)	poskytnúť a preukázať Ministerstvu alebo akémukoľvek inému príslušnému Štátnemu subjektu informácie, ktoré každý z nich môže v zmysle príslušných právnych predpisov vzťahujúcich sa na poskytovanie Štátnej pomoci a kontrolu jej použitia požadovať, o spôsobe, akým boli vynaložené peniaze predstavujúce Štátnu pomoc, vrátane poskytnutia rozpisu Oprávnených nákladov;
(d)	umožniť Ministerstvu alebo akémukoľvek inému príslušnému Štátnemu subjektu a jeho predstaviteľom vykonať v Spoločnosti kontrolné návštevy počas bežnej pracovnej doby, najmä na preverenie použitia Štátnej pomoci, oprávnenosti vynaložených nákladov a dodržanie podmienok poskytnutia Štátnej pomoci; zabezpečiť, aby uvedený záväzok splnila i samotná Spoločnosť;
(e)	riadne požiadať prostredníctvom Spoločnosti o Štátnu pomoc, pokiaľ to Spoločnosť neurobila už v čase podpisu tejto Zmluvy, a zaväzuje sa začať s realizáciou Projektu najneskôr do 45 (slovom: štyridsaťpäť) pracovných dní odo dňa podpísania tejto Zmluvy;  
(f)	za predpokladu, že Štátna pomoc bude poskytnutá tak, ako to je uvedené v tejto Zmluve, prevádzkovať výrobné zariadenie v Lokalite po dobu minimálne sedem rokov od Začiatku výroby v Lokalite a zachovať obsadené každé Miestne pracovné miesto najmenej po dobu 7 rokov od jeho vytvorenia;
6.2	Záväzky Slovenska
Za podmienok tejto Zmluvy sa týmto Slovensko zaväzuje v prospech Investora a Spoločnosti k nasledujúcemu:
(a)	poskytnúť Štátnu pomoc Spoločnosti za podmienok uvedených v tejto Zmluve; 
(b)	poskytovať Investorovi alebo Spoločnosti podporu a pomoc, ktorú môže Investor primerane požadovať pre účinnosť podmienok tejto Zmluvy;
(d)	zabezpečiť, aby štátny rozpočet na jednotlivé roky vyčlenil v príslušných rozpočtových kapitolách dostatočné finančné prostriedky na splnenie záväzkov Slovenska podľa tejto Zmluvy na vyplatenie Grantu na investičné náklady a Príspevku na vzdelávanie.
7.	Vyhlásenia a záruky
7.1	Investor vyhlasuje a zaručuje sa Slovensku, že každé z vyhlásení uvedených v prílohe s názvom „Záruky“ ako vyhlásenie Investora je pravdivé a presné.
7.2	Slovensko vyhlasuje a zaručuje sa Investorovi, že každé z vyhlásení uvedených v prílohe s názvom „Záruky“ ako vyhlásenie Slovenska je pravdivé a presné.
8.	Náhrada škody
8.1	Slovensko sa zaväzuje nahradiť Investorovi všetky Straty, ktoré Investorovi vzniknú v dôsledku alebo v súvislosti s porušením záväzkov Slovenska podľa tejto Zmluvy, alebo nepresnosťou ktorejkoľvek zo Záruk poskytnutých Slovenskom Investorovi, ibaže by sa preukázalo, že porušenie záväzkov alebo nepresnosť Záruky spôsobil Prípad vyššej moci. 
8.2	Investor sa zaväzuje nahradiť Slovensku všetky Straty, ktoré Slovensku vzniknú v dôsledku alebo v súvislosti s porušením záväzkov Investora a/alebo Spoločnosti podľa tejto Zmluvy, alebo nepresnosťou ktorejkoľvek zo Záruk poskytnutých Investorom Slovensku, ibaže by sa preukázalo, že porušenie záväzkov alebo nepresnosť Záruky spôsobil Prípad vyššej moci.  
9.	
Vyššia moc 
9.1	Investor, Spoločnosť ani Slovensko nebudú zodpovední za neplnenie svojich záväzkov v dôsledku výskytu Prípadu vyššej moci. Po dobu trvania Prípadu vyššej moci sa povinnosť plniť záväzky postihnuté takýmto prípadom pozastavuje a následne sa predlžujú lehoty stanovené touto Zmluvou.
9.2	Strana, ktorá uplatňuje Prípad vyššej moci, je povinná ihneď, ako to bude možné po spozorovaní alebo zistení Prípadu vyššej moci, avšak v každom prípade najneskôr do tridsiatich (30) dní, oznámiť druhej strane hlavné zložky Prípadu vyššej moci a ich pravdepodobné dôsledky.
9.3	Vo všetkých prípadoch je príslušná strana povinná vykonať všetky potrebné opatrenia na minimalizovanie dopadu Prípadu vyššej moci na plnenie svojich záväzkov a čo možno najskôr zabezpečiť obnovenie normálneho plnenia svojich záväzkov postihnutých Prípadom vyššej moci.
9.4	Ak trvanie pozastavenia povinnosti plniť záväzky vyplývajúce z Prípadu vyššej moci presiahne tri (3) mesiace, Strany sa čo možno najskôr stretnú za účelom preskúmania dopadu udalostí na realizáciu Projektu. Strany zvážia všetky riešenia, ktoré budú umožňovať prispôsobenie Projektu k novej situácii, najmä so zohľadnením všetkých opatrení, ktoré by Investorovi a Spoločnosti umožnili pokračovať v Projekte.
9.5	Ak bude Prípad vyššej moci trvať po dobu viac než (6) mesiacov a ak sa Strany dohodli, že za daných okolností je nemožné prispôsobiť Projekt tak, aby bol ekonomicky realizovateľný napriek Prípadu vyššej moci, ktorákoľvek zo strán môže Zmluvu vypovedať.  
10.	Mlčanlivosť
10.1	Záväzky zachovávať mlčanlivosť
(a)	Strany sa dohodli, že v súvislosti s Projektom: 
(i)	Slovensko zabezpečí, aby ono a akýkoľvek Štátny subjekt a ich zamestnanci, zástupcovia, predstavitelia a poradcovia zachovávali mlčanlivosť o všetkých Dôverných informáciách, a aby ono, ani akýkoľvek Štátny subjekt a ich zamestnanci, zástupcovia, predstavitelia a poradcovia nevyužívali tieto Dôverné informácie inak, než výslovne na účely Projektu, a to po neobmedzenú dobu; a 
(ii)	Investor zabezpečí, aby jeho zamestnanci, zástupcovia, predstavitelia a poradcovia zachovávali mlčanlivosť o všetkých Dôverných informáciách, a aby Investor, jeho zamestnanci, zástupcovia, predstavitelia a poradcovia nevyužívali tieto Dôverné informácie inak, než výslovne na účely Projektu, a to po neobmedzenú dobu.  
(b)	Tento záväzok zachovávať mlčanlivosť sa nevzťahuje na Dôverné informácie, ktoré:
(i)	sú v čase ich poskytnutia Investorovi, Slovensku alebo akémukoľvek Štátnemu subjektu verejne dostupné;
(ii)	sa stanú verejne dostupné po ich poskytnutí Investorovi alebo Slovensku, s výnimkou prípadov, ak sa stanú verejne dostupné v dôsledku porušenia tohto článku;
(iii)	vo vzťahu k Dôverným informáciám, ktoré poskytuje Investor, Investor výslovne písomne označil za nie dôverné, a vo vzťahu k Dôverným informáciám, ktoré poskytuje Slovensko, informácie, ktoré Ministerstvo výslovne písomne označilo za nie dôverné; a 
(iv)	sa zverejňujú na základe povinnosti ich zverejnenia vyplývajúcej zo zákona (vrátane Zákona o slobodnom prístupe k informáciám), z nariadenia príslušného súdu, príslušného regulačného orgánu alebo orgánu rozhodujúceho spor medzi stranami za podmienky, že zverejňujúca strana je povinná vopred informovať ostatné strany ihneď ako to bude možné o požiadavke na takéto zverejnenie; takéto zverejnenie sa vykoná pokiaľ to je možné len po tom ako boli informované ostatné strany, a po tom, ako sa zverejňujúca strana poradila s ostatnými stranami s cieľom minimalizovať zverejnenie a zmierniť spôsob zverejnenia.
(c)	Strana môže poskytnúť Dôverné informácie svojim audítorom alebo externým poradcom, pokiaľ budú tieto subjekty oboznámené a pristúpia k záväzku zachovávať mlčanlivosť za podmienok, ktoré sú v zásade podobné podmienkam tohto článku.
(d)	Investor môže poskytnúť Dôverné informácie svojim akcionárom, ovládajúcim orgánom alebo iným subjektom v rámci svojej skupiny.
(e)	Žiadna strana, a ani jej zamestnanci, zástupcovia, predstavitelia a poradcovia nesmú vykonať ani umožniť vykonanie akéhokoľvek oznámenia alebo iného zverejnenia týkajúceho sa predmetu tejto Zmluvy alebo akejkoľvek sprievodnej záležitosti bez súhlasu druhej strany, ani nijako inak takto zverejňovať informácie týkajúce sa predmetu tejto Zmluvy alebo akejkoľvek sprievodnej záležitosti okrem prípadov ktoré sú uvedené v bode 10.2.
(f)	Slovensko zabezpečí, aby jeho zamestnanci, zástupcovia, predstavitelia a poradcovia boli oboznámení s týmto článkom a aby ho boli povinní dodržiavať.
(g)	Investor zabezpečí, aby jeho zamestnanci, zástupcovia, predstavitelia a poradcovia boli oboznámení s týmto článkom a aby ho boli povinní dodržiavať.
10.2	Zverejnenie Zmluvy 
Zmluvné strany vyhlasujú, že ani táto Zmluva, ani žiadna jej časť neobsahujú Dôverné informácie, a že táto Zmluva môže byť plne alebo čiastočne zverejnená a inak prístupná tretím osobám.
10.3	Oznámenia, tlačové vyhlásenia
Pred zverejnením akéhokoľvek tlačového vyhlásenia alebo inej formy verejného oznámenia Slovenska alebo Investora v súvislosti s predmetom tejto Zmluvy, budú Slovensko a Investor spolu konzultovať a dohodnú sa na forme akéhokoľvek takéhoto tlačového vyhlásenia alebo verejného oznámenia tak, aby sa akékoľvek takéto vyhlásenie robilo kladným a konštruktívnym spôsobom.
11.	Oznámenia
11.1	Akékoľvek oznámenie alebo iná oficiálna komunikácia poskytovaná podľa tejto Zmluvy (čo zahŕňa fax, ale nie e-mail) musí byť v písomnej forme, v anglickom a slovenskom jazyku (pokiaľ nebude dohodnuté inak) a môže sa doručovať alebo zasielať poštou alebo faxom strane, ktorej má byť doručená, na jej/ich adresu uvedenú v tejto Zmluve nasledovne:
(a)	Investorovi na:
Unomedical a/s
Engmosen 1
DK-3540 Lynge
Denmark
Tel:  +45 4816 7002
Fax:  +45 4816 7012

Attention: CFO

(b)	Slovensku na:

Ministerstvo hospodárstva Slovenskej republiky
Mierová 19
827 15  Bratislava
Slovensko              

Tel.: ●
Fax: +421 2 4333 0122

Do rúk: Minister hospodárstva

s kópiou pre:

SARIO, š.p.o.
Martinčekova 17
821 01 Bratislava
Slovensko

Tel.:     +421 2 58 260 100
Fax:	+421 2 58 260 109

Do rúk: generálny riaditeľ
alebo na také iné meno, adresu alebo faxové číslo, ktoré príjemca oznámi druhej strane podľa tohto článku.  
11.2	Akékoľvek oznámenie alebo iná oficiálna komunikácia sa považuje za doručenú:
(a)	ak sa doručuje osobne, v čase doručenia; alebo
(b)	ak sa zasiela poštou, na poludnie tretí Pracovný deň po jej odoslaní na pošte; alebo
(c)	ak sa zasiela faxom, v deň odoslania, ak k prenosu došlo pred 15:00 (miestneho času na mieste určenia) v ktorýkoľvek Pracovný deň a v každom inom prípade v Pracovný deň nasledujúci po dátume prenosu.
11.3	Pri preukazovaní doručenia oznámenia alebo inej formálnej komunikácie stačí preukázať, že došlo k doručeniu alebo že obálka obsahujúca komunikáciu bola riadne adresovaná a odoslaná na pošte predplatenou doporučenou zásielkou, alebo že fax bol riadne adresovaný a odoslaný, podľa konkrétnych okolností.
12.	Ukončenie Zmluvy
12.1	Výpoveď zo strany Slovenska 
(a)	Za predpokladu, že Percento investícií vypočítané podľa odseku 3.1 Časti 1 prílohy s názvom „Štátna pomoc“, alebo Percento zamestnanosti vypočítané podľa odseku  2.1 Časti 4 prílohy s názvom „Štátna pomoc“ bude nižšie než 80 %, Slovensko môže písomnou výpoveďou zaslanou Investorovi vypovedať túto Zmluvu a všetky s ňou súvisiace Implementačné zmluvy.
(b)	V prípade, že Investor poruší svoje povinnosti podľa odseku 6.1(f) tejto Zmluvy, Slovensko môže písomnou výpoveďou zaslanou Investorovi vypovedať túto Zmluvu a všetky s ňou súvisiace Implementačné zmluvy.
(c)	Pred tým, ako Slovensko vypovie túto Zmluvu podľa odseku 12.1(a) alebo (b) tejto Zmluvy, je Slovensko povinné vopred prekonzultovať s Investorom potvrdenie jeho investičného zámeru a akejkoľvek zmeny jeho investičného plánu, a oznámiť Investorovi svoj zámer vypovedať Zmluvu a zároveň poskytnúť Investorovi dodatočnú primeranú lehotu, nie kratšiu než tri (3) mesiace za účelom nájdenia priateľského riešenia uspokojivého pre obe strany.
 (d)	Ak Slovensko vypovie Zmluvu podľa tohto odseku 12.1, Investor bude následne povinný vrátiť Slovensku celú sumu Štátnej pomoci, ktorú skutočne dostal on alebo Spoločnosť, spolu s úrokmi vypočítanými v súlade s Oznámením EÚ o úrokoch. 
12.2	Výpoveď zo strany Investora
(a)	Pokiaľ Investor riadne splnil alebo zabezpečil, aby Spoločnosť splnila ku dňu účinnosti ukončenia Zmluvy všetky požiadavky na oznámenia a žiadosti, pokiaľ také existovali, vo vzťahu ku každému príslušnému nižšie uvedenému kroku, v prípade, že:
(i)	Ministerstvo financií nepodá Komisii EÚ žiadosť za účelom získania súhlasu EÚ do 10 Pracovných dní od obdržania úplnej Žiadosti o štátnu pomoc od Ministerstva; alebo 
(ii)	Súhlas EÚ nebude získaný do 18 mesiacov odo dňa podpisu tejto Zmluvy; alebo 
(iii)	Súhlas EÚ bol udelený na sumu Štátnej pomoci nižšiu ako 90% v zmysle odseku 3.1(e)(iii) a Investor sa rozhodol nepokračovať v tejto Zmluve podľa odseku 3.1(e)(iii);  
(A)	Investor môže podľa svojho uváženia po tom, ako doručil minimálne tri (3) mesiace vopred Slovensku oznámenie o svojom zámere vypovedať túto Zmluvu, ktoré umožňuje Slovensku napraviť situáciu v tejto lehote troch (3) mesiacov, vypovedať túto Zmluvu a/alebo iné zmluvy s ňou súvisiace, a ukončiť realizáciu Projektu bez toho, aby mu voči Slovensku vznikli akékoľvek záväzky.
(b)	Investor nie je oprávnený vypovedať Zmluvu z dôvodov, ktoré sú uvedené v odseku (a), ak k  nedodržaniu stanovených termínov došlo kvôli tomu, že Investor alebo Spoločnosť neposkytli Slovensku Požadovanú spoluprácu. 
(c)	Ak Investor vypovie túto Zmluvu podľa vyššie uvedeného odseku 12.2(a)(ii) a 12.2(a)(iii) z dôvodu, že:
(i)	Komisia EÚ neudelila Súhlas EÚ výlučne kvôli vecne nesprávnym alebo nepresným informáciám, ktoré Investor uviedol v Žiadosti o štátnu pomoc;
potom je Investor povinný:
(ii)	nahradiť Slovensku všetky Straty.
(d)	Po tom, ako Investor vypovie túto Zmluvu, bude sa od dátumu nadobudnutia účinnosti výpovede považovať platnosť tejto Zmluvy za ukončenú a:
(i)	Investor nebude mať žiadnu ďalšiu povinnosť realizovať ďalšie investície;
(ii)	Slovensko nebude mať žiadnu ďalšiu povinnosť poskytnúť Investorovi akúkoľvek ďalšiu štátnu pomoc alebo inú podporu.
12.3	Pretrvávajúce články
Ak niektorá strana vypovie túto Zmluvu alebo platnosť Zmluvy bude ukončená inak, ustanovenia článkov 1 (Výklad), 8 (Náhrada škody), 10 (Mlčanlivosť), 11 (Oznámenia), 12 (Ukončenie Zmluvy), 13 (Rôzne), 14 (Rozhodné právo a jurisdikcia) a 15 (Jazyk) zostanú v platnosti na dobu neurčitú aj po ukončení platnosti tejto Zmluvy.
13.	Rôzne
13.1	Platby
(a)	Ak bude ktorákoľvek strana zo zákona povinná vykonať odpočet alebo zrážku z akejkoľvek sumy splatnej podľa tejto Zmluvy, táto strana je v tom istom momente, kedy je suma podliehajúca odpočtu alebo zrážke splatná, povinná uhradiť príjemcovi takú dodatočnú sumu, ktorá bude potrebná na zabezpečenie, aby príjemca získal čistú sumu rovnajúcu sa plnej sume, ktorú by dostal, ak by neexistovala povinnosť vykonať takýto odpočet alebo zrážku. Toto sa nevzťahuje na akékoľvek platby, odpočty alebo zrážky, ktoré sa vykonávajú v súvislosti s daňou z príjmu právnických osôb v súvislosti s akýmikoľvek sumami splatnými podľa tejto Zmluvy.   
(b)	Pre účely tejto Zmluvy a výpočtov a platieb, ktoré sa podľa nej majú vykonať alebo uhradiť, bude až do 30. septembra 2006 výmenným kurzom SKK na EUR skutočný výmenný kurz stanovený Národnou bankou Slovenska k dátumu podpísania tejto Zmluvy a tento sa bude následne aktualizovať raz ročne na základe priemerného výmenného kurzu zverejňovaného Národnou bankou Slovenska a počítaného k 30. septembru za trojmesačné obdobie predchádzajúce dátumu tohto výpočtu, ibaže by sa Strany dohodli formou dodatku k tejto Zmluve alebo v Implementačnej zmluve na použití iného výmenného kurzu.
13.2	Účinnosť
Táto Zmluva sa uzatvára a nadobúda účinnosť k dátumu, ku ktorému ju Investor a Slovensko podpíšu, a bude účinná po dobu účinnosti záväzku Investora podľa odseku 6.1(f).
13.3	
Obmedzenia týkajúce sa prevodu
Investor nesmie previesť svoj obchodný podiel v Spoločnosti ako celok alebo sčasti na tretiu osobu za okolností, pri ktorých by si ani Investor, ani jeho spriaznená osoba neudržali kontrolu Spoločnosti, ibaže by Investor a/alebo tretia strana poskytli Slovensku primeraný dôkaz, že akékoľvek právo Slovenska podľa tejto Zmluvy, vrátane práva na náhradu podľa tejto Zmluvy sa nezníži a všetky povinnosti Spoločnosti podľa tejto Zmluvy budú splnené.  
13.4	Celá dohoda
Táto Zmluva obsahuje celú dohodu strán týkajúcu sa predmetu tejto Zmluvy k dátumu jej uzatvorenia, pričom je vylúčené použitie akýchkoľvek zákonných ustanovení, ktoré je možné vylúčiť zmluvou, a nahrádza akúkoľvek predchádzajúcu písomnú alebo ústnu dohodu strán týkajúcu sa záležitostí, ktorými sa táto Zmluva zaoberá.
13.5	Výdavky
Pokiaľ to nie je v tejto Zmluve upravené inak, každá zo strán znáša svoje vlastné náklady vzniknuté v súvislosti s prípravou, dojednávaním, podpisovaním a implementáciou tejto Zmluvy a ňou zamýšľaných záležitostí.
13.6	Zmeny
Túto Zmluvu je možné meniť výlučne písomnými dodatkami podpísanými oboma stranami po predchádzajúcom súhlase vlády SR.
13.7	Postúpenie a prospech zo Zmluvy
Táto Zmluva sa uzatvára v prospech Slovenska a Investora a jeho spriaznených osôb, predovšetkým Spoločnosti. Investor môže s predchádzajúcim písomným súhlasom Slovenska, pričom tento súhlas nesmie byť bez vážneho dôvodu odopieraný, postúpiť ktorékoľvek zo svojich práv a záväzkov podľa tejto Zmluvy, úplne alebo čiastočne, či už zo zákona alebo inak na inú spriaznenú osobu zo svojej skupiny, alebo zabezpečiť plnenie záväzkov podľa tejto Zmluvy inou spriaznenou osobou zo svojej skupiny. 
13.8	Práva tretích osôb
Táto Zmluva nevytvára žiadne právo, ktoré by mohla vykonávať akákoľvek osoba, ktorá nie je jej stranou, avšak s tým, že Spoločnosť bude môcť vykonávať svoje práva zverené jej podľa tejto Zmluvy bez zásahu Investora.
13.9	Ďalšie uistenia
Všetky strany budú vykonávať a zabezpečia, aby aj ich spriaznené osoby, podľa potreby a pokiaľ to bude primerane možné, vykonávali alebo zabezpečovali všetky veci, ktoré budú potrebné pre účinnosť tejto Zmluvy, Implementačných zmlúv a všetkých nimi zamýšľaných zmlúv, najmä podpísanie všetkých dokumentov, zabezpečenie zvolania všetkých zasadaní, poskytnutie všetkých potrebných vzdaní sa práv a súhlasov a prijatie všetkých uznesení, ako aj iné uplatňovanie všetkých právomocí a práv, ktoré majú.
13.10	Nevykonateľnosť
Ak ktorékoľvek ustanovenie tejto Zmluvy je alebo sa stane neplatným alebo nevykonateľným, takáto neplatnosť alebo nevykonateľnosť nebude mať za následok neplatnosť zostávajúcich ustanovení tejto Zmluvy, s výnimkou prípadu, kedy takéto ustanovenia nie je možné oddeliť od zvyšku tejto Zmluvy kvôli povahe Zmluvy, jej predmetu alebo okolnostiam, za ktorých bola táto Zmluva uzatvorená. Strany sa dohodli vykonať všetky veci, ktoré budú potrebné na dosiahnutie tých istých výsledkov, ktoré boli zamýšľané takýmito neplatnými alebo nevykonateľnými ustanoveniami. 
13.11	Záväzné ustanovenia
Všetky podmienky a ustanovenia tejto Zmluvy sú pre strany záväzné a plynú v ich prospech a v prospech ich príslušných právnych nástupcov a povolených postupníkov.
13.12	Prílohy Zmluvy
Neoddeliteľnou súčasťou tejto Zmluvy sú jej Prílohy 1 až 6.
14.	Rozhodné právo a jurisdikcia
14.1	Táto Zmluva sa riadi slovenským právom.  
14.2	Strany sú povinné okamžite urovnať akékoľvek spory Strán vzniknuté v súvislosti s plnením záväzkov v zmysle tejto Zmluvy alebo v súvislosti s ňou, a to formou diskusií a vzájomnej dohody. 
Ak vzájomné spory medzi Stranami vzniknuté v súvislosti s plnením záväzkov z tejto Zmluvy alebo s ňou súvisiace nebudú urovnané v zmysle článku 14.2 Zmluvy ani do 30 (tridsiatich) dní od vzniku sporu, môže ktorákoľvek zo strán alebo obe strany doručiť druhej strane (stranám) písomné oznámenie o spore (ďalej ako „Oznámenie o spore“) s návrhom, aby sa strany pokúsili vyriešiť Spor rokovaním. Ak Spor nebude vyriešený do tridsiatich (30) dní od doručenia Oznámenia o spore druhej strane(stranám), bude tento Spor na základe požiadavky ktorejkoľvek strany postúpený trom rozhodcom, ktorí ho vyriešia s konečnou platnosťou podľa Pravidiel rozhodcovského konania Medzinárodnej obchodnej komory (ďalej ako „Pravidlá“). Každá zo strán rozhodcovského konania vymenuje jedného rozhodcu a takto menovaní rozhodcovia sa spoločne dohodnú na menovaní Predsedajúceho rozhodcovského tribunálu v súlade s Pravidlami. Miestom rozhodcovského konania bude Viedeň, Rakúsko. Jazykom, v ktorom sa rozhodcovské konanie uskutoční, bude angličtina. Každá zo strán súhlasí, že nebude odporovať proti uskutočneniu akéhokoľvek rozhodnutia rozhodcovského tribunálu vyneseného podľa tejto Zmluvy inak, než sa výslovne uvádza v newyorskom Dohovore z roku 1958 o Uznávaní a vykonávaní zahraničných rozhodcovských rozhodnutí.
15.	Jazyk
15.1	Jazykom tejto Zmluvy a ňou zamýšľaných transakcií je jazyk slovenský, avšak všetky oznámenia, výzvy, požiadavky, vyhlásenia, osvedčenia alebo iné dokumenty alebo komunikácia v súvislosti s touto Zmluvou a s ňou zamýšľanými transakciami budú súčasne v anglickom aj slovenskom jazyku, pokiaľ sa nedohodne inak.
15.2	V prípade akéhokoľvek rozporu medzi slovenskou verziou tejto Zmluvy a akýmkoľvek jej prekladom je rozhodujúca slovenská verzia.
NA DÔKAZ TOHO strany (alebo ich riadne oprávnení zástupcovia) podpísali túto Zmluvu v deň uvedený na začiatku tejto Zmluvy.

Príloha 1
Výklad
1.	V tejto Zmluve:
	Daň, Dane alebo Zdanenie  znamená všetky dane, odvody, dávky, poplatky a zrážky daňovej povahy, uvalené ktorýmkoľvek štátnym orgánom vrátane (ale neobmedzujúc sa len na ne) daní z hrubých alebo čistých príjmov, ziskov alebo zárobkov a daní z prijatých platieb, tržieb, použitia, ad valorem, prevodu, pridanej hodnoty a osobného vlastníctva, spolu so všetkými poplatkami za omeškanie, navýšením daní a úrokmi vo vzťahu ku ktorémukoľvek z nich.
	DPH znamená daň z pridanej hodnoty.
	Daňová úľava  má význam, ktorý jej bol priradený v odseku 3.2(a)(ii).
	Dôverné informácie jednej Zmluvnej strany znamenajú akékoľvek informácie poskytnuté písomne, ústne, alebo inými prostriedkami ktorejkoľvek inej Zmluvnej strane počas dojednávania a implementácie Zmluvy, ktoré možno považovať za obchodné tajomstvo podľa § 17 a nasl. zákona č. 513/1991 Z.z., Obchodný zákonník, v platnom znení. V prípade akýchkoľvek pochybností, dôverné informácie, ako sú tu definované, sa nepovažujú za utajované informácie na úrovni „dôverné“ podľa zákona č. 215/2004 Z.z. o ochrane utajovaných informácií, v platnom znení.
Finančný rok znamená kalendárny rok, ktorý sa začína 1. januára a končí sa 31. decembra.
	Grant na investičné náklady znamená tú časť Štátnej pomoci, ktorá je popísaná v odseku 3.2(a)(i).  
	Implementačné nariadenie znamená nariadenie Rady č. 659/1999 ustanovujúce podrobné pravidlá na uplatňovanie článku 93 Zmluvy o ES.
	Implementačné zmluvy znamenajú tie dodatočné zmluvy, ktoré môžu byť potrebné alebo žiadúce na implementáciu podmienok tejto Zmluvy, a ktoré budú uzatvárané medzi ktorýmikoľvek z nasledujúcich strán: (i) Strany tejto Zmluvy; a (ii) Spoločnosť, a (iii) akýkoľvek Štátny subjekt, s výslovným odkazom na ustanovenia tejto Zmluvy.
	Investičné náklady znamenajú Oprávnené náklady vynaložené Spoločnosťou na nadobudnutie pozemkov, budov, zariadenia a strojného zariadenia, ktoré budú umiestené na Slovensku na účely Projektu, ktoré vzniknú počas 3-ročného obdobia začínajúceho sa dňom podania Žiadosti o štátnu pomoc, a ktoré sú špecifikované v Prílohe s názvom „Popis Projektu“. Náklady na nehmotný majetok sa budú považovať za Oprávnené náklady podľa podmienok Smerníc Európskej komisie pre národnú regionálnu pomoc (98/C/74/06), ale len ak vznikli v plnom rozsahu na území Slovenskej republiky, t.j. ak sa ich vývoj uskutočnil v rámci geografickej oblasti Slovenskej republiky, ak to je možné.   
	Lokalita znamená pozemkové parcely uvedené v prílohe s názvom „Lokalita“, ako sú uvedené na nákrese v prílohe s názvom  „Lokalita“.
	Miestne pracovné miesto znamená pracovné miesto fyzickej osoby, ktorá (A) uzatvorila so Spoločnosťou písomnú pracovnú zmluvu na plný pracovný úväzok na dobu neurčitú, a (B) je zamestnaná výlučne v súvislosti s Projektom, s miestom výkonu práce v Michalovciach alebo v mieste v okruhu 25 km od Michaloviec, a (C) je občanom členského štátu EÚ. Takéto pracovné miesto musí byť obsadené a udržiavané po dobu najmenej siedmych rokov. Pracovné miesto sa bude považovať za obsadené a udržiavané aj keď sa pracovná zmluva s fyzickou osobou skončila, ale do 60 dní od skončenia predchádzajúcej pracovnej zmluvy bola uzatvorená nová pracovná zmluva s inou fyzickou osobou na rovnakú pozíciu. Táto doba sa do obdobia piatich rokov nezapočítava.
	Miestne povolenia majú význam, ktorý im bol priradený v článku 3.1(f).
	Ministerstvo znamená Ministerstvo hospodárstva Slovenskej republiky.
	Náklady na vzdelávanie znamenajú oprávnené náklady na vzdelávanie zamestnancov v súvislosti s Projektom tak, ako sú uvedené v tabuľke v prílohe s názvom „Popis projektu“, pozostávajúce z:
(a)	nákladov na školiaci personál;
(b)	cestovných nákladov školiteľov a školených pracovníkov;
(c)	ostatných bežných nákladov (materiál, dodávky, atď.);
(d)	odpisov nástrojov a zariadení, pokiaľ sa používajú výhradne na vzdelávanie v súvislosti s Projektom;
(e)	nákladov na služby súvisiace s usmerňovaním a poradenstvom vo vzťahu k projektu vzdelávania;
	(f)	osobných nákladov na školený personál až do výšky podľa Nariadenia EÚ o štátnej pomoci pre vzdelávanie
	Nariadenie EÚ o štátnej pomoci pre vzdelávanie znamená nariadenia Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES v súvislosti so štátnou pomocou pre vzdelávanie (Oficiálny vestník č. L 10, 13.1.2001, str.20). 
	Notifikačné nariadenie EÚ znamená nariadenie Komisie (ES) č. 794/2004 z 21. apríla 2004, ktorým sa vykonáva nariadenie Rady (ES) č. 659/1999, ustanovujúce podrobné pravidlá na uplatňovanie článku 93 Zmluvy o ES.
	Oznámenie EÚ o úrokoch znamená Oznámenie Komisie o úrokových sadzbách, ktoré sa použijú pri vracaní nezákonne poskytnutej štátnej pomoci, č. 2003/C 110/8.
	Oprávnené náklady znamenajú oprávnené investičné náklady vynaložené Spoločnosťou v príslušnom období v súvislosti s realizáciou Projektu v zmysle ustanovení Smerníc Európskej komisie k regionálnej pomoci (98/C/74/06). Očakáva sa, že všetky Oprávnené náklady Investora v súvislosti s Projektom budú vynaložené na stroje a zariadenia. 
	Percento zamestnanosti znamená percento "PE" vypočítané podľa článku 2.1 časť 4, prílohy s názvom „Štátna pomoc“.
	Plánované investičné náklady znamenajú celkovú sumu plánovaných výdavkov Spoločnosti  na Investičné náklady, v celkovej výške 350.000.000,- SKK, v časovej štruktúre načasovania ako je uvedená v prílohe s názvom „Popis Projektu“.
	Plánované náklady na vzdelávanie znamenajú celkovú sumu plánovaných výdavkov Spoločnosti na náklady na vzdelávanie, v celkovej výške 65.000.000,- SKK,  v časovej štruktúre načasovania ako je uvedená v prílohe s názvom „Popis Projektu“.
	Požadovaná spolupráca znamená poskytovanie bez zbytočného oneskorenia všetkej primeranej podpory, súhlasov, informácií, dokumentov, splnomocnení, osvedčení, potvrdení, schválení, pokynov, ktoré môžu byť potrebné, a/alebo ktoré môže primerane požadovať Slovensko a/alebo Investor alebo Spoločnosť na úspešné a riadne plnenie svojich príslušných povinností podľa tejto Zmluvy.
	Pracovný deň znamená deň, ktorým nie je sobota, nedeľa alebo uznaný štátny sviatok na Slovensku.
	Prípad vyššej moci znamená akýkoľvek úkon alebo udalosť, ktorá sa nepredpokladá, nedá sa jej vyhnúť a je mimo kontroly strany uplatňujúcej vyššiu moc, ako sú prírodné katastrofy, požiare, výbuchy, vojna, vzbura, terorizmus, občiansky nepokoj, povstanie, mobilizácia, štrajky (okrem štrajkov u Investora alebo Spoločnosti), zemetrasenia a povodne. Aby sa predišlo pochybnostiam, žiaden úkon Štátneho subjektu ani zmena zákona na Slovensku nepredstavuje Prípad vyššej moci.
	Príspevok na vzdelávanie znamená tú časť Štátnej pomoci, ktorá je popísaná v odseku 3.3.  
	Projekt znamená investíciu v Lokalite, predstavujúcu zaangažovanie miestneho staviteľa na zabezpečenie výstavby výrobného závodu na výrobu jednoúčelových zdravotníckych prístrojov v Lokalite a následnú výrobnú prevádzku Spoločnosti súvisiacu s týmito zariadeniami, v súlade s parametrami uvedenými v prílohe s názvom „Popis Projektu“. 
	Regionálna pomoc znamená časť Štátnej pomoci popísanú v článku 3.2(a).
	Ročný plán investícií znamená plán, ktorý má Spoločnosť predkladať Ministerstvu v súlade s podmienkami tejto Zmluvy, ktorý stanovuje Plánované investičné náklady na príslušný Finančný rok, pre ktorý sa plán pripravuje.
	Ročný plán nákladov na vzdelávanie znamená plán, ktorý má Spoločnosť predkladať Ministerstvu v súlade s podmienkami tejto Zmluvy, ktorý stanovuje Plánované náklady na vzdelávanie na príslušný Finančný rok, pre ktorý sa plán pripravuje.
	SARIO znamená SLOVENSKÁ AGENTÚRA PRE ROZVOJ INVESTÍCIÍ A OBCHODU, š.p.o., subjekt zriadený dňa 1.10.2001 rozhodnutím ministra hospodárstva č. 94/2001, organizovaný a existujúci v zmysle zákonov SR, so sídlom na Martinčekovej 17, Bratislava.
	SKK znamená Slovenskú korunu, zákonné platidlo na území Slovenskej republiky.
	Skutočné investičné náklady znamenajú skutočné sumy vynaložené Spoločnosťou na položky spadajúce do investičných nákladov. Každý z takýchto Skutočných investičných nákladov bude považovaný za realizovaný (vynaložený) vo Finančnom roku, v ktorom ho Spoločnosť zaúčtovala ako investičný majetok v súlade so slovenskými alebo medzinárodnými štandardmi finančného výkazníctva, nadobudla plnoprávne vlastníctvo tohto majetku a začala ho odpisovať pre účely účtovníctva, s výnimkou pozemkov, ktoré sa neodpisujú. V prípade pozemkov sa Skutočné investičné náklady považujú za vynaložené v tom Finančnom  roku, v ktorom sa Spoločnosť stala právoplatným vlastníkom pozemkov.
Skutočné náklady na vzdelávanie znamenajú skutočné sumy vynaložené Spoločnosťou počas príslušného obdobia na položky spadajúce do Nákladov na vzdelávanie.
	Spoločnosť znamená spoločnosť s ručením obmedzeným, ktorú založí Investor podľa slovenského práva ako svoju 100%-nú dcérsku spoločnosť, a ktorú bude Investor ovládať počas platnosti tejto Zmluvy, okrem prípadu predpokladaného v odseku 13.3, s obchodným menom Unomedical s.r.o. so sídlom Námestie slobody 1, 071 01 Michalovce, IČO: 36 597 384, zapísanú v Obchodnom registri vedenom Okresným súdom Košice I, Časť: Sro, Vložka č.: 17039/V, prostredníctvom ktorej bude Investor realizovať Projekt, a ktorá bude žiadateľom a príjemcom Štátnej pomoci. 
	Správa o investičných nákladoch má význam podľa definície uvedenej pod písmenom a) definície pojmu „Správa o Projekte“ v tejto prílohe. 
	Správa o miestnych pracovných miestach má význam podľa definície uvedenej pod písmenom c) definície pojmu „Správa o Projekte“ v tejto prílohe.
	Správa o nákladoch na vzdelávanie má význam definovaný pod písmenom b) definície pojmu „Správa o Projekte“ v tejto prílohe.
Správa o Projekte znamená správu Spoločnosti pre Ministerstvo, s uvedením:
(a)	Skutočných investičných nákladov rozdelených do príslušných kategórií výdavkov za obdobie, za ktoré bola správa vypracovaná a obsahujúca v prílohe kópie faktúr a iných dokumentov, ktoré primerane dokazujú vynaloženie týchto nákladov (Správa o investičných nákladoch); a
(b)	Skutočných nákladov na vzdelávanie rozdelených do príslušných kategórií výdavkov za obdobie, za ktoré bola správa vypracovaná a obsahujúca v prílohe kópie faktúr a iných dokumentov, ktoré primerane dokazujú vynaloženie týchto nákladov (Správa o nákladoch na vzdelávanie); a
(c)	Skutočného počtu Miestnych pracovných miest vytvorených za obdobie, za ktoré bola správa vypracovaná, rozdelených do rovnakých kategórií ako sú popísané v tabuľke uvedenej v článku 5 prílohy s názvom „Popis Projektu“ s prílohou obsahujúcou zoznam zamestnancov obsadzujúcich jednotlivé pracovné miesta (Správa o Miestnych pracovných miestach).
	Spriaznená osoba znamená akúkoľvek osobu ovládanú Investorom za predpokladu, že Investor si podrží kontrolu nad touto osobou počas platnosti tejto Zmluvy.
	Strana alebo Strany znamenajú signatára alebo signatárov tejto Zmluvy.
Straty znamenajú (i) skutočnú stratu, zahŕňajúcu ale neobmedzujúcu sa len na stratu prospechu, ktorý by bola získala strana, ktorá stratu utrpela, keby strana, ktorá sa porušenia dopustila, bola dodržala svoje povinnosti podľa tejto Zmluvy; a (ii) stratený zisk.  Slovensko neutrpí žiadnu stratu, ak bude Spoločnosť prevádzkovať výrobný závod, bez ohľadu na to, či Spoločnosť dosiahne minimálne prahové hodnoty stanovené v odseku 3.1(c) tejto Zmluvy.  
	Subjekt blízky štátu znamená akúkoľvek osobu, ktorú vlastní alebo ovláda, priamo alebo nepriamo akýkoľvek Štátny subjekt.
	Súhlas EÚ znamená skutočné alebo domnelé rozhodnutie Komisie EÚ podľa článku 4(2), 4(3), 4(6) alebo článku 7(2) až 7(4) Implementačného nariadenia. 
	Súhlasy znamenajú akékoľvek rozhodnutia akéhokoľvek Štátneho subjektu, či už administratívnej alebo inej povahy, ktoré je potrebné vydať Investorovi alebo Spoločnosti na schválenie Štátnej pomoci s plnou platnosťou a účinnosťou a na jej skutočné poskytnutie v rozsahu stanovenom v tejto Zmluve.
	Štátna pomoc znamená opatrenia a záväzky, ktoré podľa dohody poskytne Slovensko Investorovi tak, ako sa popisuje v článku 3.
	Štátny subjekt znamená štátny alebo iný verejný orgán, oddelenie, celoštátny alebo regionálny legislatívny orgán, vládu, ministra, ministerstvo, úradného alebo verejného činiteľa (či už autonómneho alebo nie) Slovenska.
	Tretia osoba znamená akúkoľvek fyzickú osobu alebo právny subjekt iný než zmluvné strany.
	Ústava znamená zákon č. 460/1992 Z.z.. o ústave Slovenskej republiky, v platnom znení.
	Vyhláška o investičných stimuloch znamená vyhlášku ministerstva č. 235/2002 Z.z. o podrobných požiadavkách na obsah žiadosti o udelenie investičných stimulov.
	Začiatok výroby znamená skutočný začiatok hromadnej výroby zdravotníckych jednoúčelových nástrojov, ktorý sa predpokladá na prvý štvrťrok roka 2007.
	Zákon o investičných stimuloch znamená zákon č. 565/2001 Z.z.. o investičných stimuloch, v platnom znení.
	Zákon o slobodnom prístupe k informáciám znamená zákon č. 211/2000 Z.z.. o slobodnom prístupe k informáciám, v platnom znení.
	Zákon o službách zamestnanosti znamená zákon č. 5/2004 Z.z. o službách zamestnanosti, v platnom znení.
	Zákon o  štátnej pomoci znamená zákon č. 231/1999 Z.z. o štátnej pomoci, v platnom znení.
	Záruka znamená  ktorékoľvek z vyhlásení Investora alebo Slovenska tak ako sú uvedené v prílohe s názvom „Záruky“.
	Zmluva o ES znamená Zmluvu zakladajúcu Európske Spoločenstvá, v platnom znení.
	Žiadosť o štátnu pomoc znamená dokument, ktorý má predložiť Investor Ministerstvu podľa článku 5.2(a).
2.	Výklad
V tejto Zmluve, pokiaľ nejde o opačný zámer, platí:
(a)	ustanovenie zákona je odvolaním sa na toto ustanovenie v znení jeho neskorších úprav alebo nového ustanovenia;
(b)	okrem prípadov, keď je uvedené inak, článok, rozpis alebo príloha znamenajú odvolávku na článok, rozpis alebo prílohu tejto Zmluvy;
(c)	dokument znamená dokument tak, ako bol upravený, obnovený, doplnený, nahradený alebo zamenený;
(d)	slová uvedené v jednotnom čísle zahŕňajú aj množné číslo a slová uvedené v jednom rode  zahŕňajú aj druhý rod;
(e)	Prílohy tejto Zmluvy sú jej neoddeliteľnou súčasťou
(f)	Pojem „osoba” zahŕňa akúkoľvek fyzickú osobu, firmu, spoločnosť, korporáciu, vládu, štát alebo zástupcu štátu alebo akékoľvek združenie, alebo partnerstvo dvoch alebo viacerých z vyššie uvedených (bez ohľadu na to, či sú alebo nie sú samostatnou právnou osobou).

Príloha 2
POPIS PROJEKTU
1.	Všeobecné informácie o Projekte
1.1	Za podmienok tejto Zmluvy Investor zabezpečí výstavbu a  prevádzku moderného výrobného závodu na výrobu zdravotníckych pomôcok na jednorázové použitie , v Slovenskej republike, v lokalite Michalovce alebo v okruhu do 25 km od Michaloviec. Na realizáciu Projektu a jeho ďalšie možné rozširovanie je potrebná plocha o výmere približne 82.000 m2.
1.2	Aj keď výstavba novej budovy sa uskutoční výlučne pre Projekt, predpokladá sa, že Spoločnosť si budovu prenajme. Nakoľko náklady na prevádzkový lízing nie sú oprávnenou nákladovou položkou pre účely štátnej pomoci, výška oprávnenej investície naznačenej v tejto Zmluve je len zlomkom skutočných investičných plánov Spoločnosti.
1.3	Projekt sa bude realizovať v rokoch 2005 – 2007.
2.	Výrobné parametre Projektu
2.1	Spoločnosť plánuje vyrábať v Lokalite širokú škálu zdravotníckych pomôcok na jednorázové použitie vrátane drenážnych sáčkov a katétrov. 
2.2	Predpokladaný podiel nových strojov a zariadení, ktoré sa použijú pre Projekt v porovnaní s celkovými investičnými nákladmi za Finančné roky 2005-2007 je menej než 49 %, zariadenie však bude všeobecne pozostávať z moderných poloautomatických výrobných strojov. Niektoré zariadenia môžu byť odkúpené od dcérskych spoločností Investora z tovární, ktoré budú zrušené v prospech výroby na Slovensku. Tieto stroje budú kúpené za trhových podmienok a budú ocenené nezávislými odborníkmi.
2.3	Investor predpokladá, že Spoločnosť bude exportovať viac než 90 % z celkového výstupu výroby v rámci Projektu.
3.	Lokalita a požiadavky verejných služieb pre Projekt 
3.1	Na realizáciu Projektu a jeho ďalšie rozširovanie je potrebný priestor o výmere pozemkov približne 82.000 m2. V rámci Projektu sa plánuje, že Investor zaangažuje staviteľa na dokončenie výstavby budovy do februára 2006, pričom prijímanie a zaškoľovanie miestnych pracovníkov a inštalácia strojov a nástrojov sa začne koncom roka 2005 alebo začiatkom roka 2006. Začiatok hromadnej výroby sa očakáva počas prvého štvrťroka 2006.
3.2	Lokalita bude samostatným závodom na výrobu zdravotníckych prístrojov, ktorý bude klásť vysoké nároky na logistiku, koncepciu kvality a výrobné technológie, ako aj na ochranu životného prostredia. Časť výrobných priestorov bude výrobou v rámci tzv. „„čistej zóny“(clean zone). Takáto oblasť je výrobným zariadením so špecifickou výbavou  a s náročnou technológiou, ktoré je projektované na výrobu v sterilnom prostredí.
3.3	Predpokladá sa, že závod bude na ploche asi 16.300 m2, ale neskôr sa možno rozšíri až na 34.100 m2. V budove bude asi 14.500 m2 dielensko-výrobných priestorov a približne 1.800 m2 kancelárskych priestorov. Okrem toho sa na inštalácie bude využívať 9.100 m2 na druhom podlaží.

4.	Investičné parametre Projektu
4.1	Plánované investičné náklady, ktoré sa umiestnia na Slovensku predstavujú celkom 350.000.000,- SKK v štruktúre načasovania podľa tabuľky v odseku 4.2 tejto prílohy. Táto suma predstavuje len tie „oprávnené náklady“, ktoré možno brať do úvahy pre účely štátnej pomoci. 
4.2	Investičné parametre Projektu sú uvedené v nasledujúcej tabuľke. Zatiaľ čo celková suma slúži ako základ pre túto zmluvu, zmluvné strany si uvedomujú, že ročné údaje sú len indikatívne, vychádzajú zo súčasných výhľadov a možno očakávať, že ich rozloženie sa bude z roka na rok meniť, pričom však celková suma Plánovaných investičných nákladov musí byť dodržaná v súlade s podmienkami tejto Zmluvy.

Finančný rok	2005	2006	2007	2008	Celkom	
Plánované investičné náklady 
(v miliónoch SKK)	0	250	100	0	350	
Ku dátumu tejto Zmluvy sa predpokladá, že všetky Oprávnené náklady budú vynaložené na stroje a zariadenia, ale investor si vyhradzuje právo investovať aj do iných kategórií Oprávnených nákladov, ak to bude potrebné z hľadiska dosiahnutia celkovej výšky investície.
5.	Parametre Projektu týkajúce sa zamestnanosti 
5.1	Predpokladaný počet Miestnych pracovných miest, ktoré Investor vytvorí, je 550. Tento údaj je len indikatívny, vychádza zo súčasných výhľadov a možno očakávať, že jeho rozdelenie  sa bude z roka na rok meniť, pričom však celkový počet Miestnych pracovných miest musí byť dodržaný podľa podmienok tejto Zmluvy.
5.2	Plánovaná tvorba miestnych pracovných miest vo vzťahu k Projektu je nasledovná: 

Finančný rok	2005	2006	2007	2008	
Počet nových Miestnych pracovných miest 	35	400	115	0	
Celkový počet Miestnych pracovných miest  ku koncu Finančného roka 	35	435	550	550	

Novo vytvorené pracovné miesta 
(vytvorené, udržiavané a obsadené podľa Zmluvy)	
Č.	Profesia	Počet	
1.		Operátori	369	
2.		Sklad	24	
3.		Čistenie	4	
4.		Technici *	75	
5.		Kontrola kvality	10	
6.		Dohľad	20	
7.		Administratívni pracovníci a asistenti	26	
8.		Elektronické spracovanie údajov a podporné funkcie  	7	
9.		Vedúci pracovníci a koordinátori *	15	
	Celkom	550	

Vzdelanie	Počet	
Elementárne/základné	410	
Stredné	110	
Vysokoškolské	30	
Celkom	550	
5.3	Prijímanie fyzických osôb na miestne pracovné miesta si vyžiada značné náklady na vzdelávanie. Odhadované Náklady na vzdelanie sú nasledovné:

	Finančný rok	
Náklady na vzdelanie 
(v miliónoch SKK)	2005	2006	2007	Celkom	
Všeobecné vzdelávanie	3	25	10	38	
Špecifické  vzdelávanie 	2	20	5	27	
Celkom	5	45	15	65	
Uvedené sumy sú len indikatívne, vychádzajú zo súčasných výhľadov a možno očakávať, že ich rozdelenie sa z roka na rok bude meniť, pričom však celková výška Nákladov na vzdelávanie musí byť dodržaná podľa podmienok tejto Zmluvy.
6.	Štruktúra implementácie Projektu
6.1	Investor bude Projekt implementovať prostredníctvom svojej 100 %-nej dcérskej spoločnosti – Spoločnosti.
7.	Očakávaná štátna pomoc
7.1	Štátna pomoc, ktorej poskytnutie Investor očakáva, by mala mať nasledujúci rozpis:

SKK (v miliónoch)	2005	2006	2007	2008	Celkom	
Grant na investičné náklady 	0	        0	69,000	11,500	80,5	
Príspevok na vzdelávanie	0	0	    29,5	—	29,5	
Daňová úľava	0	0	24,125	1,875	26,0	
Štátna pomoc celkom	0	0	122,325	13,375	136,0	

Príloha 3
Štátna pomoc
ČASŤ 1
grant na INVESTIčNé náklady 
1.	Platba Grantu na investičné náklady v roku 2007 
1.1	Najneskôr do 30. septembra 2006 Spoločnosť predloží Ministerstvu Ročný plán investičných nákladov na Finančný rok 2005 and 2006. Tento Ročný plán investičných nákladov musí obsahovať výhľad Investičných nákladov na Finančný rok 2005 a 2006 v sume, ktorá nebude nižšia než suma stanovená pre Finančný rok 2005 a 2006 v tabuľke uvedenej v článku 4 prílohy s názvom „Popis Projektu“.  
1.2	Najneskôr do 28. februára 2007 Spoločnosť predloží Ministerstvu Správu o Investičných nákladoch za Finančný rok 2005 a 2006.   
1.3	Ak sa v Správe o Investičných nákladoch za rok 2005 a 2006 ukáže, že už bolo vo vzťahu k Projektu vyplatených najmenej 100% súm uvedených v Ročnom pláne Investičných nákladov na Finančný rok 2005 a 2006 podľa odseku 1.1, potom musí Slovensko zabezpečiť, aby do 31. mája 2007 Ministerstvo vyplatilo Spoločnosti splátku Grantu na investičné náklady vo výške 69 mil. SKK podľa tabuľky uvedenej nižšie v článku 5 tejto prílohy.   
1.4	Ak sa v Správe o Investičných nákladoch za Finančný rok 2005 a 2006 ukáže, že vo vzťahu k Projektu bolo počas Finančného roka 2005 a 2006 vyplatených menej než 100% zo súm uvedených v Ročnom pláne Investičných nákladov podľa odseku 1.1, potom musí Slovensko zabezpečiť, aby do 31. mája 2007 Ministerstvo vyplatilo Spoločnosti splátku Grantu na investičné náklady, ktorá sa vypočíta nasledovne:
C1 = [(APC/PPC)* 69 mil. SKK 
kde
APC 	sú Skutočné investičné náklady za Finančný rok 2005 a 2006 tak, ako sú uvedené v Správe o investičných nákladoch za Finančný rok 2005 a 2006.  
PPC	sú Plánované investičné náklady na Finančný rok 2005 a 2006 tak, ako sú uvedené v Ročnom pláne investičných nákladov na Finančný rok 2005 a 2006. 
C1	je skutočná výška Grantu na investičné náklady splatná Spoločnosti v roku 2007.
2.	Platba Grantu na investičné náklady v roku 2008 
2.1	Najneskôr do 30. septembra 2007 Spoločnosť predloží Ministerstvu Ročný plán investičných nákladov na Finančný rok 2007. Tento Ročný plán investičných nákladov musí obsahovať výhľad Investičných nákladov na Finančný rok 2007 v sume, ktorá nebude nižšia než suma stanovená pre Finančný rok 2007 v tabuľke uvedenej v článku 4 prílohy s názvom „Popis Projektu“. 
2.2	Najneskôr do 28. februára 2008 Spoločnosť predloží Ministerstvu Správu o Investičných nákladoch za Finančný rok 2007, preukazujúcu Investičné náklady za rok 2007.
2.3		Ak sa v Správe o Investičných nákladoch za rok 2007 ukáže, že už bolo vo vzťahu k Projektu vyplatených najmenej 100% súm uvedených v Ročnom pláne Investičných nákladov na Finančný rok 2007 podľa odseku 2.1, potom musí Slovensko zabezpečiť, aby do 31. mája 2008 Ministerstvo vyplatilo Spoločnosti splátku Grantu na investičné náklady vo výške 11,5 mil. SKK podľa tabuľky uvedenej nižšie v článku 5 tejto prílohy.
2.4	Ak sa v Správe o Investičných nákladoch za Finančný rok 2007 ukáže, že vo vzťahu k Projektu bolo počas Finančného roka 2007 vyplatených menej než 100% zo súm uvedených v Ročnom pláne Investičných nákladov podľa odseku 2.1, potom musí Slovensko zabezpečiť, aby do 31. mája 2008 Ministerstvo vyplatilo Spoločnosti splátku Grantu na investičné náklady, ktorá sa vypočíta nasledovne:
C2 = (APC/PPC)* 11,5 mil. SKK
kde
APC 	sú Skutočné investičné náklady za Finančný rok 2007 tak, ako sú uvedené v Správe o investičných nákladoch za Finančný rok 2007.  
PPC	sú Plánované investičné náklady na Finančný rok 2007 tak, ako sú uvedené v Ročnom pláne investičných nákladov na Finančný rok 2007. 
C2	je skutočná výška Grantu na investičné náklady splatná Spoločnosti v roku 2008.
3.	Porovnanie a úprava Grantu na investičné náklady v roku 2008
3.1	Najneskôr do 31. mája 2008 Spoločnosť predloží Ministerstvu Správu o Investičných nákladoch za Finančné roky 2005 – 2007. Na základe týchto údajov sa vykonajú nasledovné výpočty: 
PI = [(APC/PPC)*100]%
kde
PI	je percento predstavujúce mieru skutočného splnenia Plánovaných investičných nákladov Spoločnosťou za obdobie troch rokov začínajúce sa dňom podania Žiadosti o štátnu pomoc, až do maximálnej hodnoty 100 % (Percento investičných nákladov). 
APC 	je výška celkovej sumy Investičných nákladov vynaložených za obdobie troch rokov začínajúce sa dňom podania Žiadosti o štátnu pomoc tak, ako sú uvedené v Správe o investičných nákladoch. 
PPC	sú Plánované investičné náklady na obdobie troch rokov začínajúce sa dňom podania Žiadosti o štátnu pomoc tak, ako sú uvedené v prílohe s názvom „Popis Projektu“.
3.2	Po vypočítaní Percenta investičných nákladov sa vypočíta celková čiastka Grantu na investičné náklady splatná podľa tejto Zmluvy: 

kde 
ACGI	je výška Grantu na investičné náklady po úprave (Upravený grant na investičné náklady)
CGI	je pôvodná výška Grantu na investičné náklady, t.j. 80.500.000 SKK
PI	je Percento investičných nákladov vypočítané podľa odseku 3.1 tejto prílohy. 
3.3	Ak po vypočítaní Upraveného grantu na investičné náklady je výška Upraveného grantu na investičné náklady nižšia než celková suma všetkých splátok Grantu na investičné náklady skutočne vyplatených Spoločnosti podľa tejto Zmluvy, potom Spoločnosť musí do 30. júna 2008, vyplatiť Ministerstvu sumu vypočítanú nasledovne, spolu s úrokmi vypočítanými podľa Oznámenia EÚ o úrokoch: 
C1 + C2  – ACGI
kde
ACGI	je výška Upraveného grantu na investičné náklady vypočítaná podľa odseku 3.2 tejto časti tejto prílohy   
C1	je celková výška Grantu na investičné náklady vyplatená Spoločnosti v roku 2007 podľa odseku 1 tejto časti tejto prílohy.
C2	je celková výška Grantu na investičné náklady vyplatená Spoločnosti v roku 2008 podľa odseku 2 tejto časti tejto prílohy.
3.4	Ak po vypočítaní Upraveného grantu na investičné náklady je výška Upraveného grantu na investičné náklady vyššia než celková suma všetkých splátok Grantu na investičné náklady skutočne vyplatených Spoločnosti podľa tejto Zmluvy, potom Ministerstvo musí do 30. júna 2008 vyplatiť Spoločnosti sumu vypočítanú nasledovne: 
ACGI – (C1 + C2 )
kde
ACGI	je výška Upraveného grantu na investičné náklady vypočítaná podľa odseku 3.2 tejto časti tejto prílohy    
C1	je celková výška Grantu na investičné náklady vyplatená Spoločnosti v roku 2007 podľa odseku 1 tejto časti tejto prílohy.
C2	je celková výška Grantu na investičné náklady vyplatená Spoločnosti v roku 2008 podľa odseku 2 tejto časti tejto prílohy.
4.	Tabuľka

Finančný rok	2005	2006	2007	2008	Celkom	
Investičné náklady 
(v miliónoch SKK)	0	250	100	0	350,0	
Grant na investičné náklady (v miliónoch SKK)	0	0	69,0	11,5	80,5	

5.	Vylúčenie ďalších nárokov
5.1	Po uskutočnení platieb podľa tejto časti tejto prílohy nebude mať Slovensko ani Investor žiadne ďalšie vzájomné nároky pokiaľ ide o Grant na investičné náklady, s výnimkou ustanovení v Časti 4 tejto prílohy.

Časť 2
Príspevok na vzdelávanie

Príspevok na vzdelávanie bude poskytovaný Investorovi podľa príslušnej Implementačnej zmluvy, ktorú uzatvorí Spoločnosť a príslušný Štátny subjekt (Ústredie práce, sociálnych vecí a rodiny), a ktorá sa bude samostatne uzatvárať pre každý konkrétny rok, počas ktorého sa bude poskytovať Príspevok na vzdelávanie. 

Časť 3
DAŇOVÁ ÚĽAVA
1.	Všeobecné ustanovenia k daňovej úľave
1.1		Pod podmienkou ustanovenia odseku 3.5(a) a ostatných ustanovení tejto Zmluvy bude si Spoločnosť uplatňovať a využívať Daňové úľavy ročne, až do 100% svojej kladnej daňovej povinnosti súvisiacej s daňou z príjmov právnických osôb. Celková výška daňových úľav za obdobie desiatich rokov nepresiahne sumu uvedenú v odseku 3.2(a)(ii). Aby sa predišlo akýmkoľvek pochybnostiam, ročná odhadovaná Daňová úľava tak, ako je uvedená v tabuľke v článku 7 prílohy s názvom „Popis Projektu“ je len na informatívne účely, nakoľko skutočná výška Daňovej úľavy v konkrétnom Finančnom roku sa môže líšiť od odhadovaných súm v tejto tabuľke. 
1.2		Spoločnosť bude mať právo odpočítať si daňové straty v súlade s §35b ods. 7 Starého ZDP. 
1.3		Po vypočítaní Percenta investícií podľa odseku 3.1 Časti 1 tejto prílohy sa vypočíta celková Daňová úľava podľa tejto Zmluvy nasledovne: 

kde 
ATR	je výška Daňovej úľavy po úprave (Upravená daňová úľava)
TR	je pôvodná výška Daňovej úľavy, t.j.:  26.000.000,- SKK 
PI	je Percento investícií vypočítané podľa článku 3.1 Časti 1 tejto prílohy.

Časť 4
vzťah k miestnym pracovným miestam 
1.	Vzťah celkovej sumy Štátnej pomoci k Miestnym pracovným miestam  
Skutočná výška a skutočne vyplatená suma Štátnej pomoci budú závisieť od skutočného  počtu Miestnych pracovných miest vytvorených za obdobie začínajúce sa dňom podania Žiadosti o štátnu pomoc do dňa, ktorý bude o tri roky neskôr než deň podania Žiadosti o štátnu pomoc. V prípade, že percento zamestnanosti podľa odseku 2.1 tejto časti tejto prílohy bude nižšie než 100%, ale bude aspoň 80%, budú platiť ustanovenia tejto časti tejto prílohy.
2.	Záverečné porovnanie a Upravená štátna pomoc  
2.1	Najneskôr do 31. mája 2008 musí Spoločnosť predložiť Ministerstvu Správu o projekte za Finančné roky 2005 – 2007. Na základe údajov z tejto Správy o projekte sa vykonajú nasledujúce výpočty:
PE = [(JC/JP)*100]%
kde
PE	je percento, ktoré predstavuje mieru skutočného splnenia Plánu tvorby pracovných miest Spoločnosťou za obdobie troch rokov začínajúceho sa dňom podania Žiadosti o štátnu pomoc, až do maximálnej výšky 100% (Percento zamestnanosti).
JC	je celkový počet Miestnych pracovných miest vytvorených za obdobie troch rokov začínajúceho sa dňom podania Žiadosti o štátnu pomoc.   
JP	je celkový počet Miestnych pracovných miest, ktorých vytvorenie sa plánovalo za obdobie troch rokov začínajúceho sa dňom podania Žiadosti o štátnu pomoc.  
2.2	Po výpočte Percenta zamestnanosti sa vypočíta konečná výška Grantu na investičné náklady a Daňovej úľavy nasledovne: 
FSA = ASA - ASA* (100% - PE)
kde 
FSA	konečná suma Grantu na investičné náklady a Daňovej úľavy, ktorá sa má poskytnúť Spoločnosti; 
ASA	je Upravená štátna pomoc, čo znamená súčet Upraveného grantu na investičné náklady (“ACGI”) podľa odseku 3.2 Časti 1 tejto prílohy a Upravenej daňovej úľavy (“ATR”) podľa odseku 1.3 Časti 3 tejto prílohy.
PE	je Percento zamestnanosti vypočítané podľa odseku 2.1 tejto časti tejto prílohy.
2.3	Po výpočte konečnej sumy Štátnej pomoci, ktorá sa má poskytnúť Spoločnosti podľa odseku 2.2 tejto časti tejto prílohy, sa vykoná nasledujúci výpočet:
D = ASA - FSA
kde
ASA	je Upravená štátna pomoc, čo znamená súčet Upraveného grantu na investičné náklady (“ACGI”) podľa odseku 3.2 Časti 1 tejto prílohy a Upravenej daňovej úľavy (“ATR”) podľa odseku 1.3 Časti 3 tejto prílohy.
FSA	je konečná suma Grantu na investičné náklady a Daňovej úľavy, ktorá sa má poskytnúť Spoločnosti.
D	je rozdiel medzi Upravenou štátnou pomocou a Konečnou sumou Grantu na investičné náklady a Daňovej úľavy.
2.4	Po výpočte podľa odseku 2.3 tejto časti tejto prílohy sa Upravený grant na investičné náklady a Upravená daňová úľava znížia proporcionálne smerom nadol v súlade s nižšie uvedenými odsekmi 2.5 a 2.6.
2.5	Konečná suma Grantu na investičné náklady, na ktorú bude mať Investor nárok, sa vypočíta takto:
FCGI = ACGI – (75,6 %*D)
kde
FCGI	je konečná suma Grantu na investičné náklady, ktorá sa má poskytnúť Spoločnosti 
ACGI	je Upravený grant na investičné náklady podľa odseku 3.2 Časti 1 tejto prílohy. 
D	je rozdiel medzi Upravenou štátnou pomocou a Konečnou sumou Grantu na investičné náklady a Daňovej úľavy.
2.6	Konečná suma Daňovej úľavy, na ktorú bude mať Spoločnosť nárok, sa vypočíta nasledovne:

kde
FTR	je konečná suma Daňovej úľavy, ktorá sa má poskytnúť Spoločnosti.
ATR	je Upravená daňová úľava podľa odseku 1.3 Časti 3 tejto prílohy.
D	je rozdiel medzi Upravenou štátnou pomocou a  Konečnou sumou Grantu na investičné náklady a Daňovej úľavy. 
2.7	Ak sa po výpočte Konečného grantu na investičné náklady podľa odseku 2.5 tejto časti tejto prílohy zistí, že Konečný grant na investičné náklady je nižší než suma Grantu na investičné náklady skutočne vyplatená Spoločnosti podľa tejto Zmluvy, potom Investor a Spoločnosť musia do 30. júna 2008 vyplatiť Ministerstvu sumu vypočítanú nasledovne, spolu s úrokmi vypočítanými podľa Oznámenia EÚ o úrokoch:
R = PCGP – FCGP
kde
R	je suma, ktorá sa má vyplatiť Ministerstvu spolu s úrokmi
PCGP	je suma Grantu na investičné náklady skutočne vyplatená Spoločnosti 
FCGP	je Konečný grant na investičné náklady. 
2.8	Ak sa po výpočte Konečnej daňovej úľavy zistí, že suma Konečnej daňovej úľavy je nižšia než suma Daňovej úľavy skutočne uplatnenej Spoločnosťou podľa tejto Zmluvy do 31. mája 2008, potom Investor a Spoločnosť musia do 30. júna 2008 vyplatiť Ministerstvu sumu vypočítanú nasledovne, spolu s úrokmi vypočítanými podľa Oznámenia EÚ o úrokoch:
R = PTR – FTR
kde
R	je suma, ktorá sa má vyplatiť Ministerstvu spolu s úrokmi
PTR	je suma Daňovej úľavy skutočne využitá Spoločnosťou do 31. mája 2008
FTR	je Konečná daňová úľava..
2.9	Ak sa po výpočte Konečnej daňovej úľavy zistí, že suma Konečnej daňovej úľavy je vyššia než suma Daňovej úľavy skutočne uplatnenej Spoločnosťou podľa tejto Zmluvy do 31. mája 2008, potom Spoločnosť bude využívať na základe ďalších podmienok podľa tejto Zmluvy zostávajúcu časť Konečnej daňovej úľavy až do celej výšky Konečnej daňovej úľavy.

Časť 5
záVEREčNé USTANOVENIA
1.	Obmedzenie
1.1	Ak bude buď Percento investícií vypočítané podľa odseku 3.1 Časti 1 tejto prílohy, alebo Percento zamestnanosti vypočítané podľa odseku 2.1 Časti 4 tejto prílohy nižšie než 80 %, potom Investor a Spoločnosť nebudú mať nárok na udelenie akejkoľvek Štátnej pomoci a Investor a Spoločnosť budú  povinní vrátiť Slovensku do 30. júna 2008 celú sumu Štátnej pomoci, ktorú Investor a Spoločnosť skutočne obdržali, spolu s úrokmi vypočítanými podľa oznámenia EÚ o úrokoch.
2.	Maximum
2.1	V akomkoľvek prípade, Regionálna pomoc môže byť Investorovi udelená len v  takej celkovej výške, ktorá neprekročí 30,4 % Skutočných investičných nákladov vynaložených Spoločnosťou v súvislosti s Projektom za obdobie troch rokov začínajúce sa dátumom podania Žiadosti o štátnu pomoc. Celú Regionálnu pomoc, ktorá prekročí toto maximum, musí Spoločnosť a Investor vrátiť Ministerstvu spolu s úrokmi vypočítanými podľa Oznámenia EÚ o úrokoch.
3.	Správa o miestnych pracovných miestach v roku 2013
3.1	Najneskôr do 15. marca 2013 musí Spoločnosť predložiť Ministerstvu správu za Finančné roky 2005 – 2012 dokazujúcu, že Miestne pracovné miesta boli udržiavané a obsadené počas obdobia najmenej piatich Finančných rokov. 
4.	Námietky štátneho subjektu 
4.1	Kedykoľvek v lehote 15 Pracovných dní po predložení Správy o investičných nákladoch, Správy o nákladoch na vzdelávanie alebo Správy o miestnych pracovných miestach (ďalej len Správa) Spoločnosťou môže Ministerstvo predložiť Spoločnosti písomné námietky týkajúce sa zaradenia akejkoľvek položky do Správy, s uvedením dôvodov takejto námietky. Námietky môžu vychádzať napríklad z nasledovných dôvodov: 
(a)	že sa nákladová položka netýka Projektu, 
(b)	že nákladová položka nepatrí medzi oprávnené náklady podľa príslušného právneho predpisu; alebo
(c)	že dokumentácia predložená ako dôkaz vzniku takýchto nákladových položiek nedokazuje primerane, že tieto náklady Investorovi skutočne vznikli;
4.2	Po tom, ako Ministerstvo predloží námietky, môže Spoločnosť buď:
(a)	akceptovať námietku Ministerstva a vylúčiť príslušnú položku zo Správy;
(b)	neakceptovať námietku Ministerstva a predložiť Ministerstvu do 15 Pracovných dní od obdržania námietok Ministerstva ďalšie dokumenty ako dôkaz nákladovej položky alebo posudok medzinárodne renomovanej audítorskej firmy potvrdzujúci, že táto nákladová položka bola správne zahrnutá do Správy, na základe čoho sa bude mať za to, že Ministerstvo túto položku akceptovalo.
5.	Štátny rozpočet
Slovensko musí zabezpečiť, aby sumy, ktoré majú byť vyplatené ako Štátna pomoc podľa tejto Zmluvy, boli počas každého príslušného kalendárneho Finančného roka vyčlenené v štátnom rozpočte Slovenska na daný Finančný rok, v kapitole Ministerstva.

Príloha 4
Záruky
1.	Vyhlásenia a záruky Investora
1.1	Organizácia
Investor je korporáciou, ktorá je riadne založená, existuje a je v dobrom postavení podľa práva Dánska.
1.2	Oprávnenie
Investor má zákonné právo a plnú moc a oprávnenie uzatvoriť a plniť túto Zmluvu a podpísať akékoľvek iné dokumenty, ktoré má podpísať podľa tejto Zmluvy alebo v súvislosti s touto Zmluvou a plniť svoje záväzky podľa tejto Zmluvy.
1.3	Oprávnenia a súhlasy  
Všetky vnútorné oprávnenia a súhlasy potrebné pre uzatvorenie tejto Zmluvy zo strany Investora boli získané, a sú plne platné a účinné.
1.4	Súlad so zakladateľskými dokumentmi
Uzatvorenie tejto Zmluvy ani dokončenie alebo plnenie ktoréhokoľvek zo záväzkov a/alebo transakcií zamýšľaných touto Zmluvou Investorom nebude odporovať, nebude v rozpore ani nespôsobí porušenie akýchkoľvek zakladateľských dokumentov Investora.
1.5	Záväzný účinok
Táto Zmluva zakladá zákonné, platné a záväzné záväzky Investora, ktoré sú vykonateľné v súlade s jej podmienkami.
1.6	Súdne spory
Neexistujú žiadne žaloby, súdne spory ani konania, do ktorých by bol zaangažovaný Investor alebo jeho podnik, ktoré by prebiehali alebo by podľa vedomia Investora hrozili, pred akýmkoľvek štátnym orgánom, ktoré by mohli mať účinok zabránenia, podstatného oneskorenia alebo iného podstatného zasahovania do transakcií zamýšľaných touto Zmluvou.
2.	Vyhlásenia a záruky Slovenska 
2.1	Oprávnenie
Slovensko má zákonné právo a plnú moc a oprávnenie uzatvoriť túto Zmluvu a plniť ju a podpísať akékoľvek iné dokumenty, ktoré má podpísať Slovensko alebo akýkoľvek Štátny subjekt podľa tejto Zmluvy alebo v súvislosti s touto Zmluvou.
2.2	Záväzný účinok
Táto Zmluva zakladá zákonné, platné a záväzné záväzky Slovenska, ktoré sú vykonateľné v súlade s jej podmienkami.  
2.3	Vylúčenie porušenia
Podpísanie tejto Zmluvy Slovenskom ani dokončenie alebo plnenie ktoréhokoľvek zo záväzkov zamýšľaných touto Zmluvou voči Slovensku nebude odporovať, nebude mať za následok rozpor alebo prípad porušenia alebo neplnenia podľa akéhokoľvek platného uznesenia vlády Slovenskej republiky alebo akejkoľvek požiadavky slovenského práva, alebo podľa vedomia Slovenska, práva EÚ (za predpokladu získania Súhlasu EÚ).
2.4	Oprávnenia a súhlasy 
Všetky oprávnenia a súhlasy potrebné alebo žiadúce pre uzatvorenie tejto Zmluvy zo strany Slovenska a plnenie jeho povinností a záväzkov podľa tejto Zmluvy boli získané, a sú plne platné a účinné, a konalo sa a koná sa v súlade s nimi. Žiadne takéto oprávnenie nebolo porušené ani nie je pravdepodobné, že by bolo pozastavené, zrušené, zamietnuté, zmenené alebo odvolané. Slovensko obzvlášť podniklo všetky kroky, ktoré sú potrebné na zabezpečenie dostatočných finančných prostriedkov v štátnych rozpočtoch a v dostupnosti finančných prostriedkov v rámci Ministerstva potrebných na splnenie jeho záväzkov podľa tejto Zmluvy načas.
2.5	Súdne spory
Neexistujú žiadne žaloby, súdne spory ani konania, ktoré by prebiehali alebo hrozili, vo vzťahu k Slovensku alebo Projektu, pred akýmkoľvek Štátnym subjektom, ktoré by mohli mať účinok zabránenia, oneskorenia alebo iného zasahovania do realizácie Projektu tak, ako je zamýšľaný touto Zmluvou. 
2.6	Súlad so slovenskými zákonmi a predpismi a  zákonmi a predpismi EÚ
Za podmienky získania súhlasu EÚ sú Štátna pomoc a podpora, ktoré majú byť poskytnuté podľa tejto Zmluvy, vrátane všetkých stimulov, prínosov, výhod a pomoci, ktorú sa Slovensko zaväzuje poskytnúť Investorovi, vytvorené v plnom súlade so zákonmi a predpismi Slovenskej republiky a EÚ, platnými v čase uzatvorenia tejto Zmluvy a takými aj zostanú počas celej doby platnosti tejto Zmluvy. Okrem toho, Investorovi/Spoločnosti bude udelená Štátna pomoc len v rozsahu, ktorý schváli Komisia EÚ.

PRÍLOHA 5
KOORDINÁTORI
	Kontaktná osoba / funkcia	Kontaktné údaje	
Investor/SPOLOČNOSŤ	Henrik Brandt, 
prezident, generálny riaditeľ;
Kim Andersen, 
výkonný riaditeľ, finančný riaditeľ	Engmosen 1
3540 Lynge
Telefón: +45 4816 7000
Fax: +45 4816 7045	
Slovensko	Jirko Malchárek           podpredseda vlády a minister hospodárstva SR
Miroslav Poláček                generálny riaditeľ sekcie stratégie	Ministerstvo hospodárstva SR Bratislava 
Telefón: +42 2 4858 7002    fax: +42 2 4342 3949	

Príloha 6
lokalita
ČASŤ 1
Mapa lokality
Pozemok s budúcim parcelným číslom 4774/104, o výmere 81.936 m2, druh pozemku – orná pôda, vytvorený geometrickým plánom č. 36582972-102/2005, zapísaný v Katastri nehnuteľností vedenom Katastrálnym úradom v Košiciach, Správou katastra v Michalovciach pre katastrálne územie Michalovce na Liste vlastníctva č. 5157.

Podpisy
Za Unomedical a/s  
Podpis	:	.........................................	..........................................
Meno	: 	Henrik Brandt	Kim Andersen  
Funkcia	:	generálny riaditeľ	finančný riaditeľ
Dátum 	:	V Bratislave dňa  2006

Za Slovenskú republiku :
Podpis	:
Meno		:	Jirko Malchárek 
Funkcia	:	podpredseda vlády a minister hospodárstva
Dátum 		:	V Bratislave dňa  2006